《与存子侄王南运上风聊句》
宋代·阳枋

舟行缓东去，波蹙疑西流。
尘扬频闭目，草偃付囘眸。
翩翩泝岸鹭，缓缓沿波鸥。
聚沱留积滓，逆浪集浮沤。
门窥雨斜入，窗望山相留。
棹苦掌痕肿，烟囘眦泪浮。
客舟上急争，我楫去悠悠。
一程分两日，半月仅三州。
仆嗔粮易竭，客怨利难谋。
柁斜横水面，人宿避沙头。
啸想开陵虎，化催西海虬。
欲寄风伯语，聊以吾诗投。
何如还借顺，咫尺登瀛洲。

作者简介：阳枋（1187-1267），字正父，原名昌朝，字宗骥，合州巴川（今重庆铜梁东南）人。居字溪小龙潭之上，因号字溪。